संकटा फाइनलमा
संकटा क्लब मोफसलमा लगातार दोस्रो प्रतियोगिताको फाइनलमा प्रवेश गरेको छ । ‘ए’ डिभिजन टोली संकटा आइतबार मकवानपुर–११ लाई २–० ले पराजित गर्दै पाँचौं राष्ट्रिय फुटबल प्रतियोगिता–२०७९ को फाइनलमा प्रवेश गरेको छ ।
मकवानपुर — संकटा क्लब मोफसलमा लगातार दोस्रो प्रतियोगिताको फाइनलमा प्रवेश गरेको छ । ‘ए’ डिभिजन टोली संकटा आइतबार मकवानपुर–११ लाई २–० ले पराजित गर्दै पाँचौं राष्ट्रिय फुटबल प्रतियोगिता–२०७९ को फाइनलमा प्रवेश गरेको छ ।वाग्मती गाउँपालिकाको आयोजनामा भइरहेको प्रतियोगिताको मंगलबार हुने उपाधि भिडन्तमा संकटाले भुटनिज् युथ स्पोर्ट्ससँग प्रतिस्पर्धा गर्ने भएको छ । भुटनिज्ले अघिल्लो दिन सेमिफाइनलमा जावलाखेल युथ क्लबलाई १–० ले पराजित गरेको थियो । प्रतियोगिताको विजेता र उपविजेताले क्रमशः ८ र ४ लाख रुपैयाँ प्राप्त गर्नेछन् । संकटाले अघिल्लो साता पोखरामा भएको आहारारा गोल्डकपको फाइनलमा भुटनिज्लाई नै पराजित गरेको थियो । वाग्मती गाउँपालिका–८ स्थित जनता माविको मैदानमा दुवै गोल हेडिङमार्फत सम्भव भए । दुवै गोल संकटाका मुख्य डिफेन्डर एन्डेभ थिएरीले हेडमार्फत १६ र ६२ औं मिनेटमा गरे । प्लेयर अफ द म्याच उनले दुवै गोल कर्नरमा गरेका थिए । थिएरीले ५ हजार रुपैयाँसमेत प्राप्त गरे । संकटाका कप्तान सुनील बलले प्रहार गरेको कर्नरमा एन्डेभ डिबक्सभित्र अनमार्क रहेको अवस्थामा सहजै हेडमार्फत पहिलो गोल गरे । पहिलो गोलमा ह्यान्ड भएको भन्दै मकवानपुरका खेलाडीले विवाद गरे पनि रेफ्रीले गोलको मान्यता दिए । ६२ औं मिनेटमा पनि सुनीलकै कर्नरमा पुनः उनले नै गोल गरे । उनी अग्लो कदका भएका कारण मकवानपुरका खेलाडीले मार्क नै गर्न सकेनन् ।नेपाल पुलिसविरुद्ध अप्रत्याशित नतिजा निकाल्दै सेमिफाइनलमा पुगेको मकवानपुरका खेलाडीमा अनुभवको ज्यादै कमी देखियो । स्थानीय खेलाडी मात्र लिएर मैदानमा उत्रिएको मकवानपुरले खेलभर राम्रो मौका नै सिर्जना गर्न सकेन । खेल जित्न संकटालाई कुनै समय अप्ठेरो भएन । संकटाका खेलाडी मैत्रीपूर्ण खेलजसरी मैदानमा प्रस्तुत भएका थिए । खेलमा संकटाका विदेशी फरवार्ड मेसुके र स्टेफन विनहोङ प्राप्त केही सुन्दर मौकामा गोल गर्न चुके । उनीहरूको प्रहार मकवानपुरका गोलरक्षक अनिश देउलाले बचाएका थिए । मकवानपुरका अधिकांश खेलाडी विभिन्न जुनियर उमेर समूहको राष्ट्रिय टोलीमा समावेश भइसकेका हुन् ।